Nwomasua ho wɔ mfasodze ma ɔman biara. Sɛ ɔman bɛyɛ yie a nna ogyina nyimdzee na suahu a no mamfoe wɔ. Dɛ yɛyɛ ankorankor yi, nwomasua yɛ agyapadze kɛse a obi nnokotum agye efi hɛn nsamu na ɔyɛ adze a odzi hɛn adandan wɔ hɛn daa daa asetsena mu. Nwomasua yɛ ber a regye ntsetsee dze enya nyimdzee wɔ adze bi ho ama aboa no ma eetum edzi dwuma bi. Nwomasua dze mpontu berɛ hɛn dɛ ankorankor ma bi so ɔman no do.
Nwomasua gu mu ahorow pii. Nwomasua ahorow yi da akwan a yɛfa nya nyimdzee edzi. Okunyin Goerge Washington Carver kaa asɛm bi dɛ, “Nwomasua yɛ saafee a otum bue hɛn fahodzi pon”.  Dɛmara so na Confucius kaa dɛ,” Nwomasua dze awerɛhyɛmu ba, awerɛhyɛmu so dze enyidado ba na enyidado so dze asomdwee ba. Dɛm nsɛm yi iyinara da no edzi dɛ, ɔman a no mu nyimpa innyi nwomasua pa no nnyi fahodzi na asomdwee. Iyi kyerɛ dɛ nwomasua ho hia araa yie ma ankorankor, ebuasua na ɔman. Akyerɛw yi bɛkasa afa hia ohia dɛ ebusua na ɔman bɛma no nkorɔfo nwomasua pa.
Odzi kan, mfaso a yenya wɔ nwomasua ho nye dɛ, ɔma ankorankor nyin bɛyɛ ekunyin na abemfo a nyimdzee, suahu na ndzepa ahyɛ hɔn mu ma. Adze kɛse a nwomasua yɛ dze ma ankronkor nye dɛ, ɔboa ma hɔn ma wotum kenkan,  kyerɛw , tsie afofor na ɔboa ankorankor wɔ hɔn nkitsahodzi mu. Dɛm ndzɛmba yi na ɔboa bue nyimpa n’dwen mu ma otum dwen kɔ ekyir hu abrabɔ mu esumasɛm na osua biribi fi mu dze bɔ bra.  Ɔma nyimpa yɛ tse dɛ dua a asow aba pii a binom mpo tum tsew bi dzi. Nwomasua ma nyimpa nya abrabɔ suahu na nyimdzee wɔ ndzɛmba ahorow pii ho a ɔdze mpontu berɛ ɔman no. Nwomasua ma nyimpa akwangya ma ohu dza ɔwɔ no mu anaa dza obotum ayɛ ama aboa no ma oenya gyedzi soronko bi wɔ mu. Iyi tum boa ma nyimpa kɔ nkan wɔ no dwumadzi biara mu.
Bio, nwomasua dze mpontu brɛ ɔman no. Ɔman biara botu mpon a nna ogyina dza no nkorɔfo tum yɛ dze boa no no do. Ndzɛmba pii a amanaman kra ba hɔn man mu gyina dɛ no nkorɔfo nnkotum ayɛ ntsi a. Iyi ko tsia ɔman no ne sikasɛm na no mpotu osiandɛ ndzɛmba a wɔkra pii no mma sika nntsena ɔman no mu.  Nwomasua boa ma yenya nkorɔfo a wɔakwadar wɔ ndzɛmba ahorow pii bi tse dɛ kaar, kuayɛ mbowayɛn, edwindze  na ndzɛmba ahorow pii a ɔkeka ho ne nyɛe mu. Sɛ yɛhwɛ ɔman Ghana mu a, yehu ekunyin pii a wɔnam suahu na hɔn nyimdzee do tum dze hɔn nsa yɛ kaar na abaefor mfir ahorow pii a ɔboa nyimpa wɔ no daadaa dwumadzi mu . Binom nam hɔn nyimdzee a woenya no wɔ nwomasua mu no tum boa toto ɔnam no sikasɛm, apɔwmudzen ho nsɛm, kuwayɛ ho nsɛm na dza a ɔkeka. Sɛ dɛm nyimpa no eenya nwomasua a, nkyɛ obesi dɛn ayɛ iyinom nyinara dze aboa ma ɔman no etu mpon. Siantsir yi ntsi na ohia dɛ ɔman no bɔbɔ mbɔdzen ama no nkorɔfo nwomasua.
Nkan no, nna nkyɛ mbayin nko na yɛse nwomasua yie ma hɔn na gyaadze yɛ basia ne tsenabea. No dɛm  ntsi, nna awofo pii mma hɔn mba mbaa nnkɔ skuul. Iyi maa mbanyin akwangya ma ber biara no mbanyin nko na wɔkasa na wosi egyinae wɔ dwuma biara a yebedzi mu. Nna ɔma mbanyin nya tum mbasiafo do aber biara wɔ beebiara. Ndɛ yi, yeehu dɛ, ndzɛmba nntse dɛm bio ɔnam nyimdzee a awofo binom enya no wɔ nwomasua ntsi. Awofo pii ehu dɛ sɛ banyin tum yɛ datser a, basia so botum ayɛ. Iyi ama pɛrpɛryɛ abɛda mbasiafo na mbanyin ntamu. Nwomasua eyi tsirmupɔw bi a nna nkyɛ nkorɔfo wɔ no wɔ mbasia ho no efi hɔ ma ndɛ yi, mbasiafo enya tum na ahotɔdo bi a ɔboa hɔn ma wotum dzi baano na wodzi dwumason bi wɔ ɔman no mu dɛ mbrɛ mbanyin yɛ no ara pɛr. Iyi kyerɛ dɛ nwomasua ho wɔ mfaso ara yie.
Nwomasua boa ma ɔman no ne sikasɛm na asetsena mu nsɛm kɔ yie. Nkorɔfo a wɔafa nwomasua mu ho hia ara yie wɔ ɔman no ne sikasɛm  na asetsena mu nsɛm ho papaapa. Nhwehwɛmu kyerɛ dɛ ɔman biara a okitsa nkorɔfo a wɔakwadar wɔ nwomasua mu no kɔ n’enyim ntsɛntsɛm wɔ sikasɛm na no nkorɔfo hɔn asetsena mu nsɛm mu.  Ɔman no nkankɔ  gyina no nkorɔfo do hɔn nkankɔ do a ne nyinara ne farbaa yɛ  nwomasua
Otwa tun, nwomasua dze pɛrpɛryɛ abɛda ankorankor ntamu. Nkan no nna nkyɛ yetum mpo gyina bea a obi fi, no som, ne kasaa, ne nyimdzee na mpo dɛ ɔyɛ banyin anaa basia do bu no enyimtsia. Nwomasua dze enyibue abrɛ nyimpa ntsi, nyimpa esua kwan pa a ɔbɛfa do agye afofor adwenkyerɛ ato mu na ɔdze obu  na enyidze ama obiara na ɔmmfa ho bea a ofi, no som anaa ne gyedzi. Iyi dze nkabɔmu na asomdwee ba na ɔma ɔda edzi dɛ nwomasua bue asomdwee no pon.
Dza ɔwɔ sor ha nyinara da no edzi pefee dɛ nwomasua yie na otwar dɛ  ɔman biara bɔ mbɔdzen ma no mamfoe nwomasua mapa ama ankorankor na  ɔmanmu no nyinara eetu mpon wɔ akwan horow nyinara mu.
